 HANOI, VIETNAM MKUTANO
wa kilele baina ya Rais wa Marekani, Donald Trump na Kiongozi wa Korea
Kaskazini, Kim Jong Un ulikatishwa ghafla jana baada ya wawili hao
kutoafikiana. Akizungumza
na wanahabari mjini hapa jana akiwa peke yake, Trump alisema alilazimika
kuondoka mkutanoni baada ya Kim kutoa masharti yasiyowezekana.  Kim
alitaka nchi yake iondolewe vikwazo vyote ilivyowekewa kwa uchochezi wa
Marekani, kitu ambacho Trump alisema hasingekiruhusu bila upande wa Korea kukubali
masharti kadhaa. Hata
hivyo Trump alisisitiza bado wana uhusiano mzuri na Kim na ana matumaini kwa
siku za usoni. Awali
wakati wa hafla ya chakula juzi jioni ambako walimwagiana sifa, Trump na Kim
walikuwa wameonesha matumaini ya kuimarisha uhusiano na kupiga hatua katika
mazungumzo yanayolenga kuifanya Korea Kaskazini iachane na mpango wake wa
nyuklia. Huo
ni mkutano wa pili wa kilele kati ya viongozi hao wawili baada ya kukutana
miezi minane iliyopita nchini Singapore. Trump
na Kim waliondoka kutoka eneo la mkutano bila ya kutia saini taarifa ya pamoja
wala kuhudhuria dhifa ya chakula cha mchana kilichokuwa kimepangwa baada ya
mkutano huo na kurejea katika hoteli zao. “Ilikuwa
ni kuhusu vikwazo tu,” alisema Trump katika mkutano na wanahabari baada ya
mkutano wake na Kim kuwa mfupi kuliko ilivyotarajiwa.  “Kimsingi
walitaka vikwazo walivyowekewa viondolewe kiukamilifu, lakini hatuwezi kufanya
hivyo bila makubaliano. Marekani
na Umoja wa Mataifa kwa pamoja waliiwekea vikwazo Korea Kaskazini baada ya
taifa hilo kufanya mfululizo wa majaribio ya makombora ya nyuklia na makombora
ya masafa marefu mwaka 2017. Trump alisema Kim yu tayari
kuharibu kituo cha utafiti wa nyuklia cha Yongbyon, iwapo Marekani itaondoa
vikwazo, lakini hayuko tayari kuhusu maeneo mengine na silaha, hali iliyomlazimu
kuvunja mazungumzo. Awali
baada ya hafla ya pamoja ya chakula cha jioni juzi, Ikulu ya Marekani ilisema
viongozi hao wawili wanapanga kusaini “makubaliano ya pamoja” baada ya
mazungumzo zaidi jana.  Hata
hivyo, haikutoa maelezo yoyote kuhusu sherehe hiyo ya utiaji saini, ijapokuwa
mazungumzo ya pande zote yamejumuisha uwezekano wa taarifa ya kisiasa ya
kutangaza kumalizika kwa Vita ya Korea ya mwaka 1950 – 53, ambayo baadhi ya
wakosoaji wanasema bado mapema.